text: Ups! 117 bilister slipper for straf efter fart-brøler ved Holsted
  09 oktober 2015 kl. 11.39
  En manglende godkendelse  af hastigheds-begrænsning redder 117 bilister for fartbøder, klip i kørekort og betinget frakendelse ved vejarbejde i Holsted.
  Hastighedsbegrænsninger på 30 km. i timen og derunder skal godkendes af justitsministeriet. Det glemte myndighederne ved et vejarbejde i Holsted i foråret. Det betyder, at 117 bilister slipper for bøder og klip i kørekortet og betingede frakendelser annulleres.
  Arbejderne ved et længerevarende vejarbejde på Søndergade i Holsted bad politiet i maj måned i år om fartkontroller, fordi de følte sig meget utrygge og udsatte i forbindelse med deres arbejde. Vejarbejdet foregik på et sted, hvor man var ved at anlægge cykelstier. Hastigheden på strækningen var nedsat til 40 km i timen, men mange kørte meget hurtigere forbi.
  Så for at sikre vejarbejderne bedre, blev det i samarbejde med Vejen kommune besluttet at nedsætte hastigheden på stedet til max. 30 km i timen. Alligevel kørte mange for hurtigt. Så blev der desuden lagt bump ud.
  Derefter blev der lavet både en ATK-kontrol og en kontrol med manuel lasermåling på stedet. De affødte i alt 117 hastighedssager. Heraf var 23 klip i kørekortet og 10 var sager med betinget frakendelse af førerretten.
  Efterfølgende har Syd- og Sønderjyllands Politi så af egen drift og ved egenkontrol opdaget, at der i forbindelse med nedsættelsen af hastigheden mangler en godkendelse fra Justitsministeriet. Den skal til, når man nedsætter hastigheden til 30 km i timen eller der under.
  - Vi mener stadig, at det var velbegrundet at nedsætte den maksimale hastighed på stedet for at beskytte vejarbejderne . Det siger politiinspektør Frits Kjeldsen fra Syd- og Sønderjyllands Politi. Men vi er selvfølgelig nu gået i gang med at opgive påtalen i sagerne, eftersom den særlige tilladelse fra Justitsministeriet mangler.
  De borgere, der har nået at betale bøden, vil få den tilbagebetalt indenfor 14 dage, fra de har fået beskeden i e-boks.
  Samtidig annulleres klip i kørekortet og betingede frakendelser.
  Vejarbejdet på det omtalte sted er afsluttet.
  